# Abd-al-Màlik ibn Qàtan al-Fihrí

### De Viquipèdia

Abd-al-Màlik ibn Qàtan al-Fihrí (en àrab عبد الملك بن قطن الفهري, ʿAbd al-Malik ibn Qaṭan al-Fihrī) (m. Còrdova, 742), valí de l'Àndalus (732-734 i 741-742).

Va ser nomenat valí pel valí d'Ifríqiya, després que Abd-ar-Rahman al-Ghafiqí morís prop de Poitiers, a la batalla de Tours. Aquesta derrota, malgrat el seu gran renom històric, no va tenir gran transcendència militar. Impedia prosseguir les algarades cap al nord, però sols de manera temporal. No posava fi al poder musulmà, ni podia evitar futurs atacs.

Abd-al-Màlik va organitzar una nova expedició per a l'any 733 i les tropes àrabs es van dirigir des de Narbona cap al Roine i van remuntar aquest riu, efectuant saquejos a la regió de poca transcendència militar, fins al seu retorn al cap d'unes setmanes.

El 734 Abd-al-Màlik va intentar ocupar Pamplona, on és probable que s'hagués establert un cos de francs de suport, destinat a prevenir noves incursions cap a Aquitania com la del 732. L'atac a la ciutat va fracassar. Una part de l'exèrcit àrab es va ocupar del setge i la resta va prosseguir el seu avanç cap al nord i van poder travessar els Pirineus i entrar a Gascunya, on van obtenir almenys una victòria, però on van acabar completament derrotats per una força militar integrada exclusivament per vascons. Abd-al-Màlik va salvar la vida i va poder tornar a l'Àndalus.

Dos anys després del nomenament, va ser destituït, a causa del seu despotisme i del fracàs militar, i substituit per un nou valí, Uqba as-Salulí.

Sentint este prop la mort, va designar –o va ser obligat a designar– Abd-al-Màlik al-Fihrí com el seu successor, càrrec que este va ocupar en 741. En eixe moment, la revolta berber del Màgrib s'havia estès a l'Àndalus, i Abd-al-Màlik al-Fihrí va haver de fer-li front amb l'ajuda de les tropes sirianes de Balj ibn Bixr, qui, una vegada sufocada la rebel·lió berber, el va destituir i es va fer proclamar valí per les seues pròpies tropes.

Abd-al-Màlik, empresonat a Còrdova, va ser ajusticiat eixe mateix any arran d'un problema amb uns ostatges sirians a Algesires.

Precedit per: Abd-ar-Rahman ibn Abd-Al·lah al-Ghafiqí | valí de l'Àndalus 732-734 | Succeït per: Uqba ibn al-Hajjaj as-Salulí
Precedit per: Uqba ibn al-Hajjaj as-Salulí | valí de l'Àndalus 741–742 | Succeït per: Balj ibn Bixr al-Quxayrí

Obtingut de "http://ca.wikipedia.org../../../a/b/d/Abd-al-M%C3%A0lik_ibn_Q%C3%A0tan_al-Fihr%C3%AD_ffb8.html"

Categoria: Valís d'Hispània

##### Views

- Article
- Discussió
- Revisió actual

##### Cerca

##### En altres llengües

- Italiano